## WANGUN PAAJAH-AJAHAN BASA BALI SAJERONING ACARA SEKAR TAMAN RARE RING RADIO GENTA SWARA SAKTI BALI
Ni Luh Pt. Ellya NS 1 , IA Putu Purnami 1 , I Kt. Paramarta 2
Program Studi Pendidikan Bahasa Bali Universitas Pendidikan Ganesha Singaraja, Indonesia
e-mail: {luhellya@gmail.com , dayupurnamiku@yahoo.com , ketut.paramarta@undiksha.ac.id}@undiksha.ac.id

## KUUB
Tetilikan puniki mahbahang indik (1) wangun paajah-ajahan basa Bali sajeroning acara Sekar Taman Rare miwah (2) paiketan  wangun paajah-ajahan basa Bali sajeroning  acara  Sekar Taman Rare ring wangun  paajah-ajahan  sakadi  inucap  ring  sekolah  manut Taksonomi  Bloom.  Jejering  tetilikan  puniki inggih punika acara Sekar Taman Rare ring radio Genta Swara Sakti Bali. Panandang tetilikan puniki inggih  punika  wangun  paajah-ajahan  sajeroning  acara  Sekar  Taman  Rare.  Sepat  siku-siku  sane kanggen sajeroning tetilikan puniki inggih punika (1) teori Taksonomi Bloom, (2) konsep tembang, (3) konsep  anggah-ungguhing  basa  Bali,  miwah  (4)  konsep  nilai  pendidikan  karakter.  Kramaning  tetilik sane  kanggen  marupa  kramaning  dokumentasi  miwah  kramaning  sadu  wicara.  Data  tureksa  sane kamargiang  inggih  punika  pangresikan  data,  panyorohan  data,  pangwedaran  data,  miwah panyutetan.  Pikolih  tetilikan  puniki  marupa  (1)  wangun  paajah-ajahan  basa  Bali  sajeroning  acara Sekar Taman Rare sane kapaiketang ring tetujon pendidikan manut Taksonomi Bloom inggih punika saking  wangun  kognitif,  afektif,  miwah  psikomotor.  (2)  Paiketan  wangun  paajah-ajahan  sajeroning acara  Sekar  Taman  Rare  ring  wangun  paajah-ajahan  sakadi  inucap  ring  sekolah  minakadi  paiketan sajeroning  materi  paajah-ajahan  sane  kadasarin  antuk  wangun  kognitif,  paiketan  sajeroning  nilai pendidikan  karakter  sane  kadasarin  antuk  wangun  afektif,  miwah  paiketan  sajeroning  kawagedan matembang miwah mabebaosan sane kadasarin antuk wangun psikomotor.
Kruna Jejaton: basa Bali, wangun paajah-ajahan

## ABSTRACT
This study aims to explain (1) a balinesse language learning pattern in Sekar Taman Rare show and (2) a balinesse language learning pattern relationship in Sekar Taman Rare show with such a learning pattern at school based on Taxonomi Bloom. The subject of this study is Sekar Taman Rare show on Genta Swara Sakti Bali radio. The object of this studi is Balinese language learning pattern in Sekar Taman Rare show. The theories used in this study are (1) Taksonomi Bloom theory, (2) the tembang concept, (3) the anggah-ungguhing basa Bali concept, and (4) the concept. The method that used in this  study  are  documentation  and  interview  method.  Data  analysis  in  this  study  are  data  reduction, data  classification,  data  interpretation,  and  conclusion.  The  result  of  this  study  are  (1)  a  Balinese language  learning  pattern  in  Sekar  Taman  Rare  show  is  measured  in  cognitive,  affective,  and psychomotor  aspects.  (2)  A  balinesse  language  learning  pattern  relationship  in  Sekar  Taman  Rare show with such a learning pattern at school of relationships in learning materials covered in cognitive aspects,  the  relationship  in  the  value  education  character  reviewed  from  affective  aspects,  and  the relationship of the matembang and mabebaosan skills based on psychomotor aspects.
Keywords: Balinesse language, learning pattern

## PURWAKA
Basa Bali mabuat pisan majeng ring krama  miwah  budaya  Bali.  Basa  Bali kabaos  mabuat  antuk  kawentenannyane
pinaka basa kapertama saha pinaka basa ibu  sane  kapolihang  tur  kaplajahin  saking alit.  Basa  Bali  taler  pinaka  sarana mabebaosan  antuk  krama  Baline,  sakadi mabebaosan ring kulawarga, banjar, adat,
Volume 6 Nomor 2, Tahun 2019
sajeroning  paruman,  miwah  ri  kala upacara yadnya. Samaliha, basa Bali taler pinaka  sarana  mlajahin  sakancan  budaya Baline  sane  sampun  kaloktah  kantos  ka dura negara, minakadi lontar-lontar, tradisi adat,  miwah  sakancan  upacara-upacara sane kalaksanayang ring Bali. Cutetnyane,  sane  pinih  mautama  inggih punika basa Bali pinaka kasujatian krama miwah budaya Baline.
Kautaman basa Bali pinaka kasujatian  krama  miwah  budaya  Bali ngawinang  pemerintah  urati  pisan  ring kawentenan  miwah pelestarian basa  Bali. Sajeroning UUD 1945 (Bab XV, Pasal 36) mungguh sakadi ring sor puniki.
“Bahasa-bahasa  daerah  yang masih dipakai sebagai alat perhubungan  yang  hidup  dan  dibina oleh  masyarakat  pemakainya  dihargai dan  dipelihara  oleh  Negara;  karena bahasa-bahasa  itu  adalah  bagian daripada  kebudayaan  Indonesia  yang hidup.”
Bebaosan inucap nyantenang uratian  saking  pemerintah  Indonesia  ring basa  daerah  sakadi  basa  Bali.  Aturan- aturan sane tiosan inggih punika Peraturan  Daerah  (Perda)  Provinsi  Bali Nomor  3  tahun  1992  tentang  Bahasa, Aksara,  dan  Sastra  Bali  taler  sampun nyantenang pisan kawigunan saha kautaman basa Bali pinaka basa ibu sane patut kalestariang.
Utsaha-utsaha  sane  kalaksanayang antuk  pemerintah  Bali  sane  pinih  anyar inggih  punika  ngamedalang  Peraturan Gubernur  Nomor  80  tahun  2018  tentang Perlindungan  dan  Penggunaan  Bahasa, Aksara, dan Sastra Bali serta
Penyelenggaraan  Bulan  Bahasa  Bali. Ring pergub punika sampun tatas kaunggahang genah miwah galah sapatutnyane  nganggen  basa  Bali  pinaka krama  Bali.  Mabebaosan  ring  kulawarga, sajeroning parikrama agama, adat, miwah budaya Bali saha sajeroning ngicen utawi ngamedalang informasi majeng ring krama  Bali  antuk instansi  pemerintahan wiadin  swasta  anggen  nampingin  basa Indonesia.  Lembaga  Bahasa,  Aksara  dan Sastra  Bali  taler  sampun  kawangun  tur kawentenang  sajeroning  pergub  punika
mangda  wenten lembaga  khusus sane setata nguratiang panglimbak saha pelestarian basa Bali.
Utsaha  sane  tiosan  inggih  punika ngwentenang  penyuluh  basa  Bali  ring soang-soang  desa  sane  wenten  ring  Bali. Swadharma  penyuluh  basa  Bali  ring soang-soang  desa  minakadi  nampingin alit-alit  miwah  para  yowana  sajeroning nyastra  Bali,  sakadi  ngicen  tuntunan mlajah  basa  Bali.  Pemerintah  taler sampun  nglaksanayang  parikrama  sakadi Pesta Kesenian Bali (PKB) pinaka jalaran nglestariang  basa,  aksara,  miwah  sastra Bali sane dagingnyane wenten pacentokan  masatua  Bali,  mapidarta, makekawin,  mageguritan,  nyurat  aksara Bali  ring  lontar,  miwah  sane  tiosan. Pacentokan-pacentokan  sakadi  utsawa dharmagita,  pacentokan  macecimpedan, dolanan  taler  sampun  kamargiang  pinaka uratian saking pemerintah inggihan pelestarian basa Bali.
Akeh  pisan program-program sane kalaksanayang  antuk  pemerintah  Bali sajeroning nglestariang basa Bali.
Sadurung wenten peraturan-peraturan pemerintah  Bali  indik  pelestarian  basa Bali, media  massa sane  wenten  ring  Bali sampun madue galah indik siaran mabasa Bali  miwah  budaya  Bali.  Indike  puniki sairing  ring  panampen  Jannet  Holmes (1992)  indik  kawigunan media  massa pinaka  silih  sinunggil pemertahanan basa daerah sakadi ring sor puniki.
“institutional support from domains  such  as  education,  law, administration, religion, and the media can  make  a  difference  between  the success  and  failure  of  maintaining  a minority group language”.
Bebaosan inucap nyantenang
pemertahanan basa  daerah  utaminyane basa Bali kaiusin antuk akehnyane media sane  urati  ring pelestarian basa  inucap ring pasiakraman.
Media massa kapalih  dados  kalih, inggih punika media cetak miwah elektronik. Media cetak inggih  punika wangun  media massa sane  marupa cetakan ( printing )  sane  prasida  kawacen. Soroh  media cetak marupa  surat  kabar (koran)  miwah  majalah.  Media elektronik inggih  punika  wangun  media massa sane
mapiranti  antuk energy  elektromekanis . Soroh  media elektronik marupa  media audiovisual inggih  punika  televisi  miwah audio inggih  punika  radio.  Ketahnyane, media massa ngunggahang  gatra-gatra miwah acara-acara sane wenten sajeroning  genah  media  inucap.  Sakadi media massa inggihan media cetak miwah elektronik sane  wenten  ring  Bali,  sampun pastika  ngunggahang  acara  miwah  gatra- gatra  sane  mapaiketan  ring krama  miwah budaya Bali.
Media  cetak ring  Bali  sampun wenten  duk  warsa  1924  kakawitin  antuk mijilnyane  majalah Shanti  Adnyana sane kaobah dados Bali Adnyana ring Singaraja (Putra, 2010:72). Salanturnyane mijil  majalah Surya  Kanta,  Canang  Sari , Buratwangi , Kulkul miwah Bali  Post . Media-media  inucap  ngunggahang  gatra- gatra  miwah  sastra  mabasa  Bali  saking sastrawan-sastrawan sane sampun kaloktah  ring  jagat  Bali,  sakewanten sajeroning  panglimbaknyane  wantah  Bali Post sane kantun wenten kantos mangkin. Bali Post sane sampun wenten duk warsa 1948  puniki  ngamijilang rubrik  khusus nyabran  Redite  ngawit  20  Agustus  2006 sane kawastanin Bali Orti (Putra,
2010:110). Rubrik puniki  madaging  orti, satua  cutet,  satua  masambung,  puisi  Bali Anyar, puisi Bali Purwa (sekar alit), miwah sane tiosan sane akehnyane petang kaca nyabran awuku.
Media massa salanturnyane  inggih punika media audio visual (televisi). Media audio  visual sakadi  BaliTV  (2002),  TVRI Bali (1978) miwah Dewata TV (2007) taler urati  ring  pelestarian  basa  Bali.  Media puniki  sampun  nyayagayang  galah  indik program mabasa Bali sajeroning TVnyane.  Program  indik  orti  mabasa  Bali wenten  Gatra  Bali  ring  TVRI  miwah  Orti Bali  ring  BaliTV.  Program  indik  tembang pop  Bali  wenten  Dedalu  ring  TVRI  miwah KLIP  Bali  ring  BaliTV.  Program  sane tiosan  inggih  punika  Masatua  miwah Nyastra  Bali  ring  TVRI  saha  BBQ  (Banjar Bali  Quiz)  miwah  Samatra  Artis  Bali  ring BaliTV.  Acara  tiosan  sane  kaunggahang ring  Dewata  TV  inggih  punika Pentas Dewata sane  kasenengin  antuk  kramane ring desa-desa.
Media massa sane  kaping  untat inggih  punika  media audio .  Media massa marupa audio inggih  punika  radio  sane wenten  ring  Bali  akeh  pisan,  inggihan radio  pemerintah  wiadin  swasta.  RRI Denpasar (88,6 FM), RRI Singaraja (108,0 FM),  Radio  Gema  Merdeka  (97,7  FM), Radio  Genta  Swara  Sakti  Bali  (96,1  FM), Radio  Citra  Bali  (98,7  FM),  Singaraja  FM (92,0),  Radio  Pesona  Bali  (105,4  FM), Radio  Guntur  (104,6  FM)  miwah  sane tiosan. Program-program sane kaunggahang antuk radio inucap minakadi orti mabasa Bali miwah tembang-tembang Pop  Bali.  Wenten  taler program-program khusus indik magegitayan minakadi makekawin  miwah  mageguritan  sakadi Sudang  Lepet  Jukut  Undis  (SLJU)  miwah Penglipur Sore ring RRI Singaraja. Sinalih tunggil  acara  sane  sayuakti  nutdut  kayun inggih punika acara Sekar Taman Rare.
Acara  Sekar  Taman  Rare  inggih punika  silih  sinunggil  program  ring  Radio Genta  Swara  Sakti  Bali.  Acara  puniki kaunggahang  nyabran  rahina  Redite  ring galah  8  semeng  kantos  10  tengai. Pamiletnyane  inggih  punika  alit-alit  ring wewidangan Denpasar, Badung,
Tabanan,  Gianyar,  Klungkung,  Jembrana, Bangli, miwah ring wewidangan Singaraja. Pramusiarnyane  inggih  punika  anak  istri sane  ketah  kasambat  “mbok  gek”.  Acara puniki wantah acara on air sane kaunggahang mangda pamiletnyane prasida  nelpon  miwah  nunas  tembang saha magatra nganggen basa Bali majeng ring  pamilet  sane  tiosan.  Ring  galah tiosan,  pramusiar  taler  ngwentenang segmen ngundang anak alit sane berprestasi sajeroning basa miwah budaya  Bali,  sakadi  alit-alit  sane  dados anggota  Alit  Pewaris  Bali  Dwipa  utawi APBD.
Yening  selehin  ring radio-radio  sane tiosan,  acara hiburan sane  kaunggahang wantah  indik  tembang-tembang  pop  Bali kemanten. Nenten wenten sane ngunggahang program sakadi acara Sekar  Taman  Rare  puniki,  sane  wantah katujuang  majeng  ring  alit-alit.  Wantah acara puniki sane urati majeng ring alit-alit Baline sajeroning nglestariang basa miwah  budaya  Bali.  Sumeken  pisan  radio Genta  Bali  ngunggahang  acara  sakadi
puniki  cihna  uratian  ipun  ring  panglimbak basa Bali wantah ageng pisan. Asapunika taler  indik  galah  acara  puniki,  inggih punika  ring  rahina  Redite,  sampun  sinah pisan  nenten  pacang  ngusik  galah  alit- alite  mlajah  utawi  masekolah.  Tios  ring pinaka hiburan ri kala Redite, acara puniki taler  pinaka  genah  mlajah  basa  miwah budaya  Bali  antuk  alit-alit  sane  setata mirengang acara puniki.
Makudang-kudang  kaluihan  sane kabaosang  ring  ajeng  pinaka  cihna paajah-ajahan prasida kamargiang nenten nginutin  genah  miwah  galah  sane formal . Sajeroning  UU  No.  20  Tahun  2003  Pasal 13 Ayat (1) kaunggahang genah pendidikan  wenten  tiga,  inggih  punika pendidikan  formal,  non-formal,  miwah informal. Pendidikan formal pinaka pendidikan sane kamargiang antuk sekolah-sekolah  sane  madue  undagan ngawit saking pendidikan dasar, pendidikan  menengah,  kantos  pendidikan tinggi.  Pendidikan  non-formal  pinaka pendidikan  sane  kamargiang  nganutin wangun  miwah  undagan  sane  kawangun antuk sang sane ngamargiang pendidikan puniki,  sakadi  kursus,  bimbingan  belajar, miwah  sane  tiosan.  Pendidikan  informal inggih punika pendidikan sane kalaksanayang  antuk  mlajah  mandiri  tur bertanggungjawab  sane  kamargiang  ring kulawarga miwah ring wewidangan tiosan. Indike  puniki  mapaiketan  ring  parikrama paajah-ajahan  sane  kamargiang  ring acara  Sekar  Taman  Rare  nganutin pendidikan informal.
Daging-daging acara sajeroning acara  Sekar  Taman  Rare  puniki  sakadi sekar rare, tembang pop anak-anak, puisi Bali  Anyar,  pupuh  utawi  macapat  saha satua Bali pinaka daging paplajahan basa Bali ring sekolah. Mapaiketan ring
Taksonomi Bloom , daging-daging
paplajahan  inucap  ngranjing  ring  wangun kognitif duaning kawentenannyane pinaka pangweruhan majeng ring alit-alite.
Uratian miwah rasa seneng alit-alite ri kala ngamiletin  acara  puniki  pinaka  cihna kawentenan wangun afektif sane kaunggahang  sajeroning  acara  puniki. Yening selehin indik
wangun
psikomotor nyane, kawagedan miwah rasa bangga ri kala alit-alite prasida
matembang  utawi  mabasa  Bali  pinaka cihna  sane  becik.  Punika  mawinan ceciren-ceciren inucap nyantenang kawentenan wangun paajah-ajahan sajeroning acara puniki.
Ceciren  sane  tiosan  inggih  punika  ri kala  acara  punika  kamargiang.  Ri  kala acara  sampun  kakawitin  tur  sampun wenten pamilet sane nyarengin, pramusiar pacang  nguncarang  pangastungkara Om Swastyastu .  Yening  wenten  pamilet  sane nenten  nyawis  pangastungkara  punika, pramusiar pacang nganikain pamilet  sane nyarengin mangda nyawis antuk pangastungkara. Ring galah tiosan, pramusiar  taler  pinaka  guru  pengajian sane ngicen tuntunan ri kala pamilet sane nyarengin  punika  kantun  kimud  utawi kantun  iwang  sajeroning  mabasa  Bali miwah  ri  kala  matembang.  Sampun  sinah pisan  kawentenan  pula-pali  pangajah- ajahan  basa  Bali  sajeroning  acara  Sekar taman  Rare  puniki  sane  minayang  acara puniki  ring  acara  tiosan  sane  wenten  ring media massa , inggihan ring radio.
Acara puniki taler sampun nyinahang media  pembelajaran majeng ring  alit-alite  ngawit  mangkin,  inggih punika paplajahan sane sampun ngwigunayang teknologi miwah media massa . Telepon sane  kaanggen on  air pinaka  pirantinyane,  miwah  radio  pinaka media massa inggian pendukung paajah- ajahan  sane  kalaksanayang  ring  acara puniki.  Indike  puniki  pacang  mawiguna pisan  santukan  alit-alite  sampun  uning genah mlajah punika boya ja ring sekolah kemanten nanging ring media massa sane masarana  antuk teknologi sane  wenten ring  jero  taler  prasida  kanggen  mlajah, utamannyane  mlajahin  basa  Bali.  Indike puniki  taler  nyaratang  kawigunan  media massa nenten  wantah  pinaka  genah ngrereh hiburan utawi  genah  malilacita kemanten.
Acara  Sekar  Taman  Rare  puniki sinah pisan kawigunan saha
kawentenannyane  pinaka  genah  mlajahin basa Bali inggihan basa miwah sastranyane  antuk  wangun  paajah-ajahan sane matiosan ring wangun paajah-ajahan ring  sekolah.  Paajah-ajahan  basa  Bali sane  kaunggahang  nganggen  sarana tembang-tembang  Bali  miwah  dagiang
paplajahan  sane  sampun  kamanggehang ring sekolah-sekolah pinaka budaya krama  Baline.  Punika  sane  ngawinang tetilikan  indik Wangun  Paajah-Ajahan Basa Bali Sajeroning Acara Sekar Taman Rare  Ring  Radio  Genta  Swara  Sakti  Bali patut tur mabuat pisan kalaksanayang.
Kawentenan  acara  Sekar  Taman Rare  ring  radio  Genta  Swara  Sakti  Bali sampun  kaunggahang  sakadi  ring  ajeng. Maduluran  antuk  bebaosane  punika, panilik  ngamanggihin  makudang-kudang pikobet  sane  prasida  katilikin  sajeroning acara inucap. Pikobet-pikobet sane kapanggihin  sakadi  tembang  pop  anak- anak, puisi Bali Anyar, parikrama masatua Bali,  paiketan pamilet  sareng  pramusiar, kawigunan  acara  punika  majeng  ring krama  Bali,  miwah  sane  tiosan.  Akeh pisan  pikobet  sane  prasida  katilikin sajeroning  acara  punika,  sakewanten pikobet  sane  pacang  katilikin  inggih punika  wantah  indik  paajah-ajahan  basa Bali  saha  paiketannyane  ring pendidikan formal .
Pikobet sane pacang katilikin sampun  kajantenang  ring  ajeng  inggih punika indik paajah-ajahan basa Bali saha paiketannyane  ring pendidikan  formal . Sajeroning  ngamargiang  tetilikan  puniki, pikobet  sane  pacang  katilikin  kawatesin wantah  sajeroning  wangun  paajah-ajahan basa  Bali  sane  wenten  ring  acara  Sekar Taman  Rare  saha  wangun  paajah-ajahan basa  Bali  inucap  sane  kamargiang  irika. Nenten  minayang  utawi  ngimbangang acara  sane  kamargiang  punika  ring pendidikan formal .
Bantang pikobet tetilikan (1)
sapunapi wangun paajah-ajahan basa Bali sajeroning  acara  Sekar  Taman  Rare  ring radio  Genta  Swara  Sakti  Bali  miwah  (2) sapunapi  paiketan  wangun  paajah-ajahan basa  Bali  sajeroning  acara  Sekar  Taman Rare  ring  wangun  paajah-ajahan  sakadi inucap  ring  sekolah  manut  Taksonomi Bloom.
Tetujon  tetilikan  puniki  nlatarang  (1) wangun paajah-ajahan basa Bali sajeroning  acara  Sekar  Taman  Rare  ring radio  Genta  Swara  Sakti  Bali  miwah  (2) paiketan wangun paajah-ajahan basa Bali sajeroning  acara  Sekar  Taman  Rare  ring
wangun  paajah-ajahan  sakadi  inucap  ring sekolah manut Taksonomi Bloom.
Tetujon tetilikan punika kaarsa mangda madue kakalih kawigunan makadi  (1)  kawigunan  pamucuk (teoretis)
miwah (2) kawigunan panglimbak ( praktis). Kawigunan
pamucuk mapaiketan  ring  tata  titi  utawi  sepat  siku- siku  sajeroning  pangajahan  basa  Bali miwah kawigunan panglimbak mapaiketan ring  sang  sane  prasida  ngulati  pikolih tetilikan  puniki  sakadi  kabaosang  ring  sor puniki.  Kawigunan  pamucuk  ( teoritis ) inggih  punika  kawigunan  sane  prasida kaanggen sepat siku-siku ri kala nglimbakang  pangweruhan  indik  paajah- ajahan  basa  Bali.  Kawigunan  pamucuk puniki  nyaratang  mangda  pikolih  tetilikan puniki  prasida  ngaturang  kaweruhan sajeroning  nglimbakang  sepat-siku-siku indik  paajah-ajahan  basa  Bali  miwah nglimbakang  piranti  paajah-ajahan  basa Bali sajeroning aguron-aguron basa Bali.
Kawigunan panglimbak inggih punika kawigunan majeng ring sang sane prasida  ngulati  pikolih  tetilikan  puniki. Kawigunan  puniki  nyaratang  mangda pikolih tetilikan puniki salanturnyane prasida mawiguna, pamekasnyane majeng  ring  paajah-ajahan  basa  Bali  ring pakraman,  paajah-ajahan  basa  Bali  ring media  massa,  miwah  paajah-ajahan  basa Bali  ring pendidikan  formal .  Kawentenan kawigunan panglimbak punika sajangkepnyane kabahbahang sakadi ring sor  puniki.  (a)  Majeng  ring  paajah-ajahan basa  Bali  ring  pakraman.  Pikolih  tetilikan puniki  prasida  pinaka  piuning  tur  sesuluh ri  kala  ngamargiang  paajah-ajahan  basa Bali  majeng  ring  alit-alite  inggihan  ring kekuwub kulawarga, dadia, banjar, miwah desa  pakraman.  (b)  Majeng  ring  paajah- ajahan  basa  Bali  ring  media  massa. Pikolih  tetilikan  puniki  prasida  pinaka piuning  tur  sesuluh  sajeroning  makarya acara  utawi program siaran sane  pateh antuk konsep acara  sane  matiosan.  (c) Majeng  ring  paajah-ajahan  basa  Bali  ring pendidikan  formal. Pikolih  tetilikan  puniki prasida  pinaka  piuning  majeng  ring  (1) pemerintah mangda wenten uratian sajeroning  acara-acara  sakadi  puniki  tur prasida  nglimbakang kurikulum sane mapaiketan  ring  paajah-ajahan  basa  Bali.
(2)  Majeng  ring  sekolah,  ngawit  saking pendidikan  usia  dini kantos menengah mangda  pikolih  tetilikan  puniki  prasida kaanggen  sesuluh  ri  kala  ngamargiang paajah-ajahan basa Bali majeng ring sisia- sisiane. (3) Majeng ring lembaga pendidikan  tinggi ,  utaminnyane  Program
Studi  Pendidikan  Bahasa  Bali  Universitas Pendidikan
Ganesha (UNDIKSHA)
mangda  pikolih  tetilikan  puniki  prasida kaanggen  jalaran  mulat  sarira  sajeroning mata kuliah sane kamargiang ring perkuliahan mangda kadagingin kurikulum sane wenten ring pendidikan dasar .

## KRAMANING TETILIK
Kramaning  tetilikan  inggih  punika tata cara sajeroning ngamargiang tetilikan (Hikmat,  2011:  35).  Bebaosan  punika nyantenang,  kramaning  tetilikan  inggih punika  tata  cara  sajeroning  ngamolihang, ngwangun,  miwah  ngringkupang  data sajeroning  tetilikan.  (1)  Wangun  miwah Soroh  Tetilikan.  Wangun  tetilikan  inggih punika  rerawatan  miwah  tata  cara  sane pacang  kamargiang  sajeroning  tetilikan. Wangun tetilikan sane  kamargiang  indik wangun paajah-ajahan basa Bali
sajeroning  acara  Sekar  Taman  Rare inggih  punika  wangun kualitatif santukan data  tetilikan  puniki  marupa  wicara  sane mapaiketan  ring  parindikan  manusa  ring pakaramanipun.
Soroh tetilikan inggih punika rerawatan  tata  cara  sane  kaanggen sajeroning tetilikan (Sukmadinata, 2010:52).  Soroh  tetilikan  indik  wangun paajah-ajahan  basa  Bali  sajeroning  acara Sekar  Taman  Rare  inggih  punika  soroh fenomenologis sane  ngunggahang  pikolih tetilikan  saking  wicara  indik  wangun paajah-ajahan basa Bali marupa bebaosan  ring  sesuratan.  (2)  Genah tetilikan.  Genah  tetilikan  inggih  punika genah  sajeroning  ngamargiang  tetilikan sane  madue  ceciren  wenten  jejering, genah,  miwah  parikrama  sane  pacang katureksain. Genah tetilikan sane kamargiang  puniki  kakepah  dados  kalih, inggih  punika  ring  genah stasiun radio puniki  miwah  ring jangkauan  frekuensi utawi coverage area radio inucap. Stasiun radio punika kaanggen genah ngamargiang  sadu  wicara  majeng  ring
sang sane pacang katakenang ( informan ). Jangkauan frekuensi utawi coverage area punika  kaanggen  genah  miarsayang wangun  paajah-ajahan  basa  Bali  sane kamargiang irika. (3) Soroh miwah pawiwit data.  Soroh  data  inggih  punika  ceciren utawi  kahanan  data  sajeroning  tetilikan. Soroh  data  sane  kaanggen  sajeroning tetilikan puniki wenten kalih, inggih punika data utama ( primer ) miwah data ( sekunder ).  Pawiwit  data  inggih  punika jejering  genah  data  punika  kapolihang sane marupa jadma, genah, wiadin simbol (Arikunto,  2006:129).  Pawiwit  data primer saking siaran miwah rekaman acara Sekar Taman Rare inucap sane suenyane kirang  langkung  abulan  (4  episode). Pawiwit data sekunder saking sadu wicara majeng  ring  sang  sane  mapaiketan  ring acara punika ( informan kunci ). (4) kramaning  mupulang  data  sane  kanggen marupa  kramaning  dokumentasi  miwah sadu  wicara.  (5)  Data  tureksa  sane kamargiang  marupa  pangresikan  data, panyorohan  data,  pangwedaran  data, miwah panyutetan.

## PIKOLIH MIWAH TETEPASAN
Ring  adyaya  kaping  pat  puniki pacang  kabahbahang  indik  pikolih  miwah tetepasan tetilikan. Indike puniki mapaiketan  sajeroning  bantang  pikobet sane nyihnayang indik (1) wangun paajah- ajahan  basa  Bali  sajeroning  acara  Sekar Taman Rare ring radio Genta Swara Sakti Bali  saha  (2)  paiketan  wangun  paajah- ajahan  basa  Bali  inucap  ring  sekolah manut Taksonomi  Bloom .  Bebaosan inucap  kajangkepin  antuk implikasi sane midartayang indik paiketan miwah pikenoh daging tetilikan puniki majeng ring kawentenan  mata  kuliah  ring  Program Studi Pendidikan Bahasa Bali UNDIKSHA.
(1) Wangun paajah-ajahan basa Bali kaunggahang manut pikolih data sane  sampun  kaambil  tur  kasorohang salami  asasih  (petang  episode).  Pikolih data  sane  kaunggahang  puniki  marupa paajah-ajahan  basa  Bali  sane  wenten sajeroning acara Sekar Taman Rare sane kapaiketang ring tetujon pendidikan manut Taksonomi  Bloom,  inggihan  ring  (1) wangun  kognitif,  (2)  wangun  afektif, miwah (3)  wangun psikomotor. Data sane
Volume 6 Nomor 2, Tahun 2019
kanggen marupa bebaosan pramusiar (Pr) miwah  pamilet  (Pa)  sajeroning  acara Sekar Taman Rare inucap.
Manut  pikolih  tetilikan,  kapanggihin paajah-ajahan  basa  Bali  sane  nganutin tetujon  pendidikan  minakadi  wangun kognitif,  afektif  miwah  psikomotor  manut Taksonomi  Bloom.  Sajeroning  wangun kognitif pinaka tetujon paajah-ajahan sane nyaratang  indik  kaweruhan  kapanggihin paajah-ajahan tembang Bali miwah anggah-ungguhing  basa  Bali.  Sajeroning wangun  afektif  sane  nyaratang  indik parilaksana  ( sikap )  kapanggihin  paajah- ajahan sane nyihnayang parilaksana sane becik  saha  mapaiketan  ring  pendidikan karakter.  Sajeroning  wangun  psikomotor pinaka wangun paajah-ajahan sane nyaratang indik kawagedan utawi katrampilan kapanggihin kawagedan pamilet  sajeroning  matembang  miwah mabebaosan nganggen basa Bali.
Wangun paajah-ajahan sane kaunggahang  puniki  ngranjing  ring  teori Taksonomi  Bloom  sane  ngunggahang indik  tetujon  pendidikan  (Sunarti  miwah Rahmawati, 2014: 15). Sajeroning Taksonomi  Bloom  kaunggahang  tiga tetujon  pendidikan  inggih  punika  wangun kognitif,  wangun  afektif,  miwah  wangun psikomotor.  Makatetiga  wangun  puniki nenten  prsida  kapasahang  santukan madue  paiketan  sane  rumaket.  Sakadi sane kaunggahang ring ajeng, kaweruhan sane kapolihang sajeroning wangun kognitif  inggihan  tembang  Bali  miwah anggah-ungguhing  basa  Bali  sampun pastika  pacang  madue  kawagedan  utawi katrampilan sajeroning matembang miwah mabebaosan nganggen basa Bali.
Asapunika taler sajeroning
parilaksananyane  ri  kala  matembang miwah mabebaosan nganggen basa Bali.
(2) Manut  Taksonomi  Bloom, wenten  tiga  wangun  sane  pinaka  tetujon pendidikan, inggih punika wangun kognitif, wangun afektif, miwah wangun psikomotor.  Wangun  kognitif  mapaiketan ring kaweruhan, wangun afektif mapaiketan ring parilaksana, miwah wangun psikomotor  mapaiketan ring kawagedan utawi katrampilan.
Mapaiketan  ring  tetiga  wangun  puniki,
prasida  kabahbahang  paiketan  wangun paajah-ajahan  basa  Bali  sajeroning  acara Sekar  Taman  Rare  ring  wangun  paajah- ajahan  sakadi  inucap  ring  sekolah. Paiketan  sane  kapanggihin  inggih  punika (1)  paiketan  sajeroning  materi  paajah- ajahan  sane  kadasarin  antuk  wangun kognitif.  (2)  Paiketan  sajeroning  nilai pendidikan karakter sane kadasarin antuk wangun  afektif  miwah  (3)  paiketan sajeroning kawagedan matembang miwah mabebaosan sane kadasarin antuk wangun pasikomotor.
Paiketan wangun paajah-ajahan basa  Bali  sajeroning  acara  Sekar  Taman Rare miwah ring sekolah prasida kasinahang antuk materi paajah- ajahannyane.  Sajeroning  acara  Sekar Taman  Rare  kapanggihin  paajah-ajahan tembang Bali inggihan Sekar Rare miwah Sekar  Alit  saha  paajah-ajahan  anggah- ungguhing basa Bali sakadi sane sampun kabahbahang  ring  bantang  pikobet  sane kapertama.  Paajah-ajahan  tembang  Bali inggihan  Sekar  Rare  miwah  Sekar  Alit saha  paajah-ajahan  anggah-ungguhing basa  Bali  ring  sekolah  kaunggahang  ring silabus sane sampun wenten ring ajeng.
Sajeroning silabus punika kasinahang  paajah-ajahan  Sekar  Rare miwah  Sekar  Alit  wenten  ring  kelas  I miwah  kelas  II.  Indike  puniki  kasinahang ring  kompetensi  dasar  (KD)  3.2  ngeninin indik  nguningin  tembang  Bali  miwah  KD 3.5  ngeninin  indik  tata  cara  nembangang pupuh  Mijil  miwah  pupuh  Pucung.  Sekar Rare inggihan gending rare sane kanggen inggih punika tembang “Putri Cening Ayu”. Sekar  Alit  sane  kanggen  materi  paajah- ajahan  inggih  punika  Pupuh  Mijil  miwah Pupuh  Pucung.  Indike  puniki  mapaiketan ring  paajah-ajahan  tembang  Bali  sane wenten  ring  acara  Sekar  Taman  Rare santukan  sajeroning  paajah-ajahan  Sekar Rarenyane wenten pamilet sane matembang  “Putri  Cening  Ayu”.  Paajah- ajahan  Sekar  Alitnyane  taler  madue paiketan santukan sajeroning acara Sekar Taman Rare wenten pamilet sane nembangang  pupuh  Mijil.  Indike  puniki sampun  nyihnayang  sajeroning  materi paajah-ajahan  sane  wenten  ring  acara Sekar  Taman  Rare  sairing  ring  paajah- ajahan sane kalaksanayang ring sekolah.
Paiketan  sajeroning  nilai  pendidikan karakter puniki kasinahang antuk bebaosan  sane  wenten  sajeroning  acara Sekar Taman Rare miwah KI 1 saha KI 2 sane  ngranjing  ring  wangun  afektif sajeroning  paajah-ajahan.  Paajah-ajahan puniki kabaos mapaiketan sajeroning nilai pendidikan  karakter  santukan  paajah- ajahan basa Bali sane mangkin kadasarin antuk  K13  sane  setata  madasar  antuk pendidikan  karakter.  Sajeroning  acara Sekar  Taman  Rare,  kapikolihang  nilai pendidikan karakter sane wenten mawilang  pitu  (7)  nilai  inggih  punika  nilai religius , mandiri,  ingin  tahu,  tanggung jawab,  peduli  lingkungan,  cinta  tanah  air, miwah menghargai  prestasi .  Nilai religius puniki  mapaiketan  ring  KI  1  sane nyaratang  indik  rasa  bakti  sajeroning ngamargiang krama agama sane kasungkemin.
Kasinahang
antuk parilaksana  pamilet  ri  kala  ngawitin mabebaosan  setata  nguncarang  Om Swastyastu.
Nilai mandiri,  ingin  tahu,  tanggung jawab,  peduli  lingkungan,  cinta  tanah  air, miwah menghargai prestasi puniki mapaiketan ring KI 2 sane nyaratang indik parilaksana sisia sajeroning paajah- ajahan  miwah  sajeroning  rasa  bakti  ring rerama  miwah  guru  pengajian.  Paiketan puniki  nyihnayang  wangun  paajah-ajahan basa  Bali  sane  wenten  sajeroning  acara Sekar  Taman  Rare  ring  wangun  paajah- ajahan sakadi inucap ring sekolah madue wangun  sane  pateh  kadasarin  antuk paiketan  nilai  pendidikan  karakternyane sane  ngranjing  ring  wangun  afektif sajeroning Taksonomi Bloom.
Paiketan puniki kaunggahang santukan wangun paajah-ajahan basa Bali sane  ngranjing  ring  wangun  psikomotor marupa kawagedan
sajeroning matembang miwah mabebaosan nganggen basa Bali. Indike puniki sampun kabuktiang  antuk  wangun  sane  pateh sajeroning  paajah-ajahan  ring  sekolah inggih  punika  sajeroning  kompetensi  inti miwah  kompetensi  dasar  sane  pinaka dasar  sajeroning  ngamargiang  paajah- ajahan.
PAMUPUT
Ringkesan  tetilikan  puniki  indik  (1) bantang  pikobet  tetilikan  inggih  punika wangun paajah-ajahan basa Bali sajeroning  acara  Sekar  Taman  Rare  ring radio  Genta  Swara  Sakti  Bali  saha paiketannyane ring wangun paajah-ajahan sakadi inucap ring sekolah manut Taksonomi  Bloom.  (2)  Tetujon  tetilikan puniki  kaanutang  ring  bantang  pikobet sane kaunggahang. (3) Kawigunan tetilikan puniki wenten kalih, inggih punika kawigunan  pamucuk  miwah  kawigunan panglimbak.  (4)  Sepat  siku-siku  sane kanggen  inggih  punika  teori  Taksonomi Bloom, konsep tembang, konsep anggah- ungguhing  basa  Bali,  miwah  konsep  nilai pendidikan  karakter.  (5)  Kramaning  tetilik sane kanggen marupa kramaning dokumentasi  miwah  sadu  wicara.  (6) pikolih  tetilikan  puniki  marupa  Wangun paajah-ajahan basa Bali sane kapaiketang ring  tetujon  pendidikan  manut  Taksonomi Bloom kapanggihin wangun paajah- ajahan  sane  madasar  antuk  wangun kognitif  marupa  paajah-ajahan  tembang Bali inggihan Sekar Rare miwah Sekar Alit sane  mawilang  pat  belas  tembang. Wangun  paajah-ajahan  sane  madasar antuk  wangun  afektif  marupa  paajah- ajahan sajeroning nilai pendidikan karakter.  Wangun  paajah-ajahan  sane madasar antuk wangun psikomotor marupa kawagedan sajeroning matembang  Bali  inggihan  Sekar  Rare miwah  Sekar  Alit  saha  mabebaosan nganutin  anggah-ungguhing  basa  Bali sane patut.
Paiketan wangun paajah-ajahan basa  Bali  sajeroning  acara  Sekar  Taman Rare  ring  wangun  paajah-ajahan  sakadi inucap  ring  sekolah  manut  Taksonomi Bloom kapaiketang madasar antuk silabus paajah-ajahan basa Bali ring SD. Paiketan sane kapanggihin marupa paiketan sajeroning materi paajah-ajahan, paiketan sajeroning nilai pendidikan karakter, miwah  paiketan  sajeroning  kawagedan matembang miwah mabebaosan.
Paiketan  sajeroning  materi  paajah-ajahan puniki  kadasarin  antuk  wangun  kognitif, paiketan sajeroning nilai pendidikan karakter  kadasarin  antuk  wangun  afektif, miwah  paiketan  sajeroning  kawagedan
matembang miwah
mabebaosan kadasarin antuk wangun psikomotor.
Malarapan  antuk  pikolih  miwah tetepasan  sane  kabahbahang,  prasida katingkesang  sakadi  ring  sor.  Wangun paajah-ajahan  basa  Bali  sajeroning  acara Sekar  Taman  Rare  saha  paiketannyane ring  wangun  paajah-ajahan  sakadi  inucap ring  sekolah  manut  Taksonomi  Bloom. Wangun  paajah-ajahan  basa  Bali  sane kapaiketang ring tetujon pendidikan manut Taksonomi  Bloom  kapanggihin  wangun paajah-ajahan sane madasar antuk wangun  kognitif  marupa  paajah-ajahan tembang Bali inggihan Sekar Rare miwah Sekar  Alit  sane  mawilang  pat  belas tembang.  Wangun  paajah-ajahan  sane madasar  antuk  wangun  afektif  marupa paajah-ajahan  sajeroning  nilai  pendidikan karakter.  Wangun  paajah-ajahan  sane madasar antuk wangun psikomotor marupa kawagedan sajeroning matembang  Bali  inggihan  Sekar  Rare miwah  Sekar  Alit  saha  mabebaosan nganutin  anggah-ungguhing  basa  Bali sane patut.
Paiketan wangun paajah-ajahan basa  Bali  sajeroning  acara  Sekar  Taman Rare  ring  wangun  paajah-ajahan  sakadi inucap  ring  sekolah  manut  Taksonomi Bloom kapaiketang madasar antuk silabus paajah-ajahan basa Bali ring SD. Paiketan
sane kapanggihin marupa paiketan sajeroning materi paajah-ajahan, paiketan sajeroning nilai pendidikan karakter, miwah  paiketan  sajeroning  kawagedan matembang miwah
mabebaosan.
Paiketan  sajeroning  materi  paajah-ajahan puniki  kadasarin  antuk  wangun  kognitif, paiketan sajeroning nilai pendidikan karakter  kadasarin  antuk  wangun  afektif, miwah  paiketan  sajeroning  kawagedan matembang miwah
mabebaosan kadasarin antuk wangun psikomotor.
Malarapan antuk pikolih sane sampun  kabahbahang,  prasida  katurang piteket-piteket sakadi ring sor. Majeng ring Pangajah  basa  Bali  mangda  nguratiang acara  sakadi  Sekar  Taman  Rare  puniki anggen  nglimbakang  wangun  paajah- ajahan sane kamargiang ring sekolah.
Majeng ring Prodi Pendidikan
Bahasa  Bali  mangda  nglimbakang  mata kuliah Tembang ngawit saking Sekar Rare santukan  sampun  wenten  aturan  indik paajah-ajahan  ring  SD  patut  kamargiang antuk  pangajah  basa  Bali  saking  S1 Pendidikan  Bahasa  Bali.  Majeng  ring Pemerintah Bali mangda nguratiang media  massa  ring  Bali  tur  acara  sakadi Sekar  Taman  Rare  puniki  sane  pinaka silih  sinunggil  jalaran  nglestariang  basa Bali  saha  pinaka  pendukung  program pemerintah indik pelestarian basa Bali.

## KAPUSTAKAN
Antara,  I  Gde  Nala,  dkk.  2016. Kamus Bali-Indonesia  Beraksara  Latin  dan Bali Edisi  II .  Denpasar:  Badan Pembina Bahasa, Aksara, dan
Sastra Bali Provinsi Bali.
Arikunto, Suharsimi. 2006. Prosedur Penelitian: Suatu Pendekatan Praktik . Jakarta: Rineka Cipta Bungin, Burhan. 2008. Penelitian
Kualitatif: Komunikasi, Ekonomi, Kebijakan  Publik,  dan  Ilmu  Sosial Lainnya . Jakarta: Kencana
Creswell,  John.  2015. Riset  Pendidikan: Perencanaan, Pelaksanaan, dan
Evaluasi Riset Kualitatif dan Kuantitatif . Yogyakarta: Pustaka Pelajar.
Djirne,  I  Wayan  miwah  I  Wayan  Roeme.
2000. Kumpulan  Gending-Gending
Bali . Denpasar: Cempaka.
Gautama, I Wayan Budha. 2007. Kasusastraan Bali . Surabaya:
Paramita
Hikmat,  Mahi  M.  2011. Metode  Penelitian dalam  Perspektif  Ilmu  Komunikasi dan  Sastra .  Yogyakarta:  Graha Ilmu.
Holmes,  Janet.  1992. An  Introduction  to Sociolinguistic . New York: Longman. Kardiman,  Yuyus.  2012.  “Karakter  adalah Akar  Masalah  Bangsa  Kita”.  Jurnal Pendidikan,  Volume  12  (kaca.  17- 28).
Mustari,  Mohamad.  2011. Pengantar
Metode Penelitian . Yogyakarta:
LaksBang PRESSindo.
Nurgiyantoro,  Burhan  dan  Anwar  Effendi.
2013.  “Prioritas  Penentuan  Nilai
Pendidikan Karakter dalam Pembelajaran Sastra Remaja”. Cakrawala Pendidikan Jurnal,
Volume  XXXII,  Nomor  3(kaca.  113-
124). Paramarta,  I  Ketut.  2009. Pemertahanan Bahasa Bali melalui Siaran Berbahasa  Bali  di  BaliTV .  Tesis (nenten kamijilang). Denpasar: Program  Pasca  Sarjana  Universitas Udayana.
Peraturan  Gubernur  Nomor  80  Tahun 2018  Tentang  Perlindungan  dan Penggunaan  Bahasa,  Aksara,  dan Sastra  Bali  serta  Penyelenggaraan Bulan Bahasa Bali .
Putra,  I  Nyoman  Darma.  2010. Tonggak Baru Sastra Bali Modern . Denpasar: Pustaka Larasan.
Soetantyo,  Sylvia  Primulawati.  2013. “Peranan Dongeng dalam Pembentukan Karakter Siswa Sekolah  Dasar”.  Jurnal  Pendidikan,
Volume 14, Nomor 1 (kaca. 44-51).
Suandi,  I  Nengah  dkk.  2016. Pedoman Penulisan Karya Ilmiah: Tugas Akhir, Skripsi, Tesis, dan Disertasi . Singaraja:  Universitas  Pendidikan Ganesha.
Suardika,  I  Wayan.  2015. Program Penyiaran  Radio  di  Buleleng  dalam
Upaya  Pemertahanan  Bahasa  Bali .
Tesis (nenten kamijilang). Singaraja:
Program  Pasca  Sarjana  Universitas Pendidikan Ganesha.
Sujarweni,  V.  Wiratna.  2014. Metodologi Penelitian . Yogyakarta: Pustaka Baru Press. Sukmadinata, Nana Syaodih. 2010. Metode Penelitian Pendidikan . Bandung: PT Remaja
Rosdakarya Offset.
Sunarti  dan  Selly  Rahmawati.  2014.
Penilaian  dalam  Kurikulum  2013: Membantu  Guru  dan  Calon  Guru Mengetahui Langkah-langkah Penilaian Pembelajaran . Yogyakarta: Andi Offset. Suparno, Paul. 2015. Pendidikan Karakter di Sekolah . Yogyakarta: PT.
KANISIUS. Syarbini,  Amirulloh.  2012. Buku  Pintar Pendidikan Karakter . Bandung: as@-prima.
Tinggen,  I  Nengah.  1994. Aneka  Sari Gending-Gending  Bali .  Singaraja: Rhika Dewata. Wirianti, Dewa Ayu Widi. 2017.
Pemertahanan  Basa  Bali  sajeroning Media  Penyiaran  ring  Radio  Citra Bali  FM .  Skripsi  (nenten  kamijilang).
Singaraja:  Universitas  Pendidikan Ganesha.
Undang-Undang Dasar 1945 Undang-Undang  Nomor  20  Tahun  2003 tentang Sistem Pendidikan Nasional